32006D0564
L 225/28
JURNALUL OFÍCIAL AL UNIUNII EUROPENE
DECIZIA COMISIEI
din 11 august 2006
de modificare a Deciziei 2003/766/CE privind măsurile de urgență pentru prevenirea răspândirii în cadrul Comunității a Diabrotica virgifera Le Conte
[notificată cu numărul C(2006) 3582]
(2006/564/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (1), în special articolul 16 alineatul (3) teza a patra,
întrucât:
(1)
Decizia 2003/766/CE a Comisiei (2) impune statelor membre să adopte măsuri de urgență pentru prevenirea răspândirii Diabrotica virgifera Le Conte (denumit în continuare „organism”) în alte zone decât cele în care prezența sa este cunoscută.
(2)
Pe baza evaluărilor realizate în statele membre de către Oficiul Alimentar și Veterinar în 2003, 2004 și 2005 și a informațiilor suplimentare rezultate din controalele oficiale efectuate de către statele membre în 2004 și 2005, s-ar părea că organismul s-a stabilit în anumite zone din Comunitate. Cu toate acestea, cea mai mare parte a teritoriului comunitar rămâne neafectat de acest organism.
(3)
Aplicarea măsurilor de urgență prevăzute de Decizia 2003/766/CE a fost evaluată în mai multe reprize de către Comitetul permanent fitosanitar în cursul anului 2005. Comitetul a decis că măsurile de urgență vizând eradicarea organismului în zonele care mai înainte erau considerate ca fiind neafectate de acest organism ar trebui să fie completate cu măsuri de izolare în toate celelalte zone.
(4)
Prin urmare, Decizia 2003/766/CE ar trebui modificată în consecință.
(5)
Măsurile prevăzute de prezenta decizie sunt conforme cu avizul Comitetului permanent fitosanitar,
ADOPTĂ PREZENTA DECIZIE:
Articolul 1
Decizia 2003/766/CE se modifică după cum urmează:
1.
Se inserează următoarele articole 4a și 4b:
„Articolul 4a
(1) În cazul în care rezultatele controalelor menționate la articolul 2 confirmă, pe o durată mai mare de doi ani consecutivi, prezența organismului într-o parte a teritoriului lor, statele membre delimitează zonele ce acoperă partea teritoriului lor în care organismul a fost detectat («zone infestate»).
(2) Statele membre aplică dispozițiile articolului 4 sau, în cazul în care rezultă că organismul nu mai poate fi îndepărtat, pun în aplicare programe anuale în zonele infestate și împrejurimile lor pentru a limita răspândirea organismului din zonele infestate către zonele neafectate de acest organism («programe de izolare»).
Articolul 4b
În câmpurile de porumb situate pe o rază de cel puțin 2500 metri în jurul pistelor și al tuturor celorlalte zone de deplasare a avioanelor de pe aeroporturi unde, conform datelor disponibile, riscul de introducere a organismului este ridicat, se adoptă următoarele măsuri:
-
se pune în aplicare un asolament care nu permite cultivarea porumbului decât o singură dată în decursul unei perioade de doi ani consecutivi sau
-
prezența organismului este controlată în mod intensiv cu ajutorul unor capcane corespunzătoare cu feromoni sexuali și, în cazul în care organismul este detectat, se iau măsuri în conformitate cu articolele 3 și 4.”
2.
La articolul 5, se adaugă următoarele liniuțe:
„-
situației geografice a zonelor menționate la articolul 4a alineatul (1) și eventualelor modificări aferente;
-
programelor de izolare menționate la articolul 4a alineatul (2) și eventualelor modificări aferente.”
Articolul 2
Prezenta decizie se adresează statelor membre.
Adoptată la Bruxelles, 11 august 2006.